Line Barfod (EL), 2005-04-21:
Det er nok nødvendigt i den her debat – selv om det burde være indlysende, at vi alle er enige om det – at starte med at sige, at vi mener, at det er utrolig vigtigt at bekæmpe fundamentalisme, både i Danmark og i resten af verden.
Fundamentalistiske holdninger vinder jo desværre frem mange steder, og derfor er der god brug for, at vi bekæmper dem.
Vi skal bekæmpe de holdninger, der er: Vi skal bekæmpe den kvindeundertrykkelse, der kommer frem mange steder, og vi skal bekæmpe de holdninger, der går imod de demokratiske rettigheder, uanset hvem der står med de holdninger.
Efter Enhedslistens opfattelse bekæmper vi allerbedst de fundamentalistiske holdninger ved at forsvare vores demokratiske rettigheder, ved at tage afstand fra den type holdninger og ved at fjerne grobunden for de holdninger.
Jeg tror, at noget af det bedste, der er sket i de seneste dage med hensyn til at bekæmpe Hizbut-Tahrir, var den store demonstration, som beboerne i byen Langeskov foretog i forgårs.
Da en somalisk familie var blevet overfaldet, protesterede byen.
En meget stor del af byens beboere var på gaden i forgårs for at protestere mod, at nogen kunne finde på at overfalde de somaliske flygtninge.
De viste dermed deres solidaritet.
Hvis der var mere af den slags, tror jeg faktisk, at det ville blive meget sværere for Hizb-utTahrir at få opbakning, for så kunne man se, at danskerne ikke mener, at flygtninge og indvandrere skal udsættes for racisme, men at vi tværtimod sammen skal bekæmpe den slags holdninger.
Jeg tror, at det er noget, der er vigtigt fremover, nøjagtig ligesom da vi sidste år på Nørrebro så en stor demonstration, der tog afstand fra Hizb-ut-Tahrir.
Det er også vigtigt at sørge for, at de unge kan se, at de bliver en del af samfundet, at de har nogle muligheder, frem for at de bliver udstødt; at de kan se, at der er mulighed for at få en uddannelse og et arbejde.
Desværre er det blevet sværere, bl.a. fordi regeringen, Dansk Folkeparti og De Radikale har skåret kraftigt ned på skolepraktikordningen og dermed gjort det sværere for de unge at kunne få en uddannelse.
Det er svært for mange at komme ind på arbejdsmarkedet, og det er der, vi først og fremmest skal tage fat.
Vi skal give de unge en mulighed for at være en del af samfundet, altså give dem troen på, at de er en del af samfundet, og mulighed for at komme ud og være sammen med andre, få nogle kolleger osv., så de kan få nogle andre holdninger.
For at der ikke skal herske nogen tvivl om det, er det klart, at hvis nogle anvender vold og trusler, skal de straffes for det, og hvis betingelserne for et forbud mod en forening er til stede, skal anklagemyndigheden selvfølgelig sørge for at få sagen prøvet ved domstolene.
Jeg vil så også sige, at jeg mener, at det er utrolig vigtigt, og det viser debatten her, at vi løbende har en debat om vores demokratiske værdier, at vi hele tiden diskuterer og også sørger for, at man i skoler og andre steder i samfundet diskuterer, hvorfor det er vigtigt at holde fast i ytringsfriheden, foreningsfriheden og forsamlingsfriheden, altså hvorfor det er så afgørende for vores demokrati.
Vi skal gøre det forståeligt også for de unge, hvorfor det er så vigtigt for os at have de værdier, så de ikke tilslutter sig fundamentalistiske holdninger eller tror, at man bare kan forbyde sig ud af de holdninger, men tværtimod lærer, hvor vigtigt det er at deltage i en demokratisk debat og bruge de demokratiske muligheder for at tage afstand fra det, man er uenig i.
Jeg skal på vegne af Enhedslisten fremsætte følgende: